Diari Oficial de la Generalitat Valenciana


Sumari del DOGV 3699, del 01-03-2000 (2000/1575)

RESOLUCIÓ de 2 de febrer de 2000, de la directora general de Planificació i Gestió del Medi de la Conselleria de Medi Ambient, per la qual s'ordena la part dispositiva de la declaració d'impacte ambiental.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3699

Data del DOGV
:   01-03-2000

Secció del DOGV
:   V. ALTRES ANUNCIS - E) MEDI AMBIENT

Número del document
:   2000/1575


Data del document
:   02-02-2000

Organisme emissor
:   Conselleria de Medi Ambient

Tipus de document
:   Resolució

Descriptors 

:   * Loriguilla
    * Quart de Poblet
    * Montesa
    * Albaida
    * Riba-roja de Túria
    * Aielo de Malferit
    * Picassent
    * Llanera de Ranes
    * Paterna
    * Llombai
    * Cerdà
    * Canals
    * Alcúdia de Crespins, l'
    * Agullent
    * Chiva
    * Montserrat
    * Xàtiva
    * Vallés
    * Ontinyent
    * Manises
    * Aldaia
    * Torrent
    * vigilància del medi ambient
    * impacte ambiental

RESOLUCIÓ de 2 de febrer de 2000, de la directora general de Planificació i Gestió del Medi de la Conselleria de Medi Ambient, per la qual s'ordena la part dispositiva de la declaració d'impacte ambiental. [2000/X1575]
  
Els articles 4.3 i 22 del Reial Decret Legislatiu 1302/1986, de 28 de juny, d'Avaluació d'Impacte Ambiental i del Reial Decret 1.131/1988, de 30 de setembre, pel que s'aprova el Reglament per a l'execució de l'anterior decret, respectivament, estableixen l'obligatorietat de fer pública la Declaració d'Impacte Ambiental
  
Seguint aquesta línia, els articles 5.3 i 28 de la Llei 2/1989, de 3 març, de la Generalitat Valenciana d'Impacte Ambiental, i del seu Reglament, aprovat per Decret 162/1990, respectivament, estableixen l'obligatorietat de fer pública la declaració d'impacte ambiental, i en particular, de publicar aquesta declaració en el Diari Oficial de la Generalitat Valenciana.
  
En virtut d'això, he resolt:
  
Article únic
  
Publicar en el Diari Oficial de la Generalitat Valenciana la declaració d'impacte ambiental relacionada en l'annex
  
València, 2 de febrer de 2000. La directora general de Planificació i Gestió del Medi: Amparo Monrós Chancosa.
  
Declaració d'impacte ambiental
  
Vist l'expedient 128/1998, sobre el projecte de gasoducte València-Alacant, Desdoblament del Tram I (Paterna-Ontinyent), el promotor del qual és Enagas, SA.
  
Vist que l'expedient es va iniciar mitjançant consulta prèvia (exp. 027/96-CON) per part del promotor sobre el projecte mencionat, adjuntant com a documentació una memòria resum del projecte.
  
La memòria resum del projecte mencionat indicava que, amb caràcter general, la distància entre l'eix de la conducció en projecte i l'eix del gasoducte ja instal·lat seria de 4 metres. No obstant això, en els encreuaments especials i en funció del tipus d'encreuaments, circumstàncies de l'entorn i requeriments tècnics i administratius, la distància es veuria incrementada.
  
Coma resultat d'aquesta es va comunicar al promotor la necessitat de sotmetre l'esmentat projecte al procediment d'avaluació d'impacte ambiental.
  
Vist que el projecte consisteix en el desdoblament del gasoducte existent València-Alacant, tram de Paterna a Ontinyent, per a reforçar la seua capacitat de transport. Aquest desdoblament requereix la instal·lació d'una nova canonada, en paral·lel a la canonada existent a una distància de 4 metres amb caràcter general, llevat dels encreuaments especials i les zones amb dificultats orogràfiques i/o geotècniques.
  
L'execució de les obres s'efectua seguint els passos següents:
  
1. Obertura d'una pista de treball (la corresponent al diàmetre de 24'' és de 21 a 16 metres d'ample segons es tracte de pista normal o restringida) per a la qual cosa s'esbrossa, s'aclareix el terreny i s'eliminen els 20 o 30 cm de la capa superficial del sòl. La terra vegetal s'acumula a la dreta de la pista de treball.
  
2. S'obri la rasa, acumulant el material d'excavació a la seua esquerra.
  
3. S'instal·la la canonada, reomplint posteriorment la rasa.
  
4. Es restitueix el terreny per mitjà de la descompactació de les àrees piconades per la maquinària i extensió de la terra vegetal apilada.
  
La conducció projectada es disposarà sempre que siga possible a l'oest de la conducció existent, cosa que implicarà un increment de l'amplada afectada inicialment de 7,5 a 2,5 metres (segons es tracte de pista normal o restringida) i de 13,5 a 8,5 metres quan es tracte de pista normal en els encreuaments especials, en una longitud del traçat de 89.827 metres.
  
Es disposarà de platges d'abassegament de materials la ubicació de les quals decidirà el contractista. En els encreuaments de cursos hídrics en càrrega s'efectuarà un estancament en una meitat del llit i s'executaran les obres en l'altra meitat i viceversa.
  
Com a instal·lacions complementàries es disposaran diverses instal·lacions en les denominades posicions, que seran vuit. Les instal·lacions són: vàlvules de seccionament, dispositius per a establir brancs de derivació, estacions de regulació i mesura, trampes de rascadors i estacions de protecció catòdica. Embrancaments elèctrics per a la protecció catòdica a línies ja existents amb unes longituds de 256 metres (posició 15-15), 40 metres (pos. 15-17) i 35 metres (pos. 15-19). Les posicions d'instal·lacions complementàries són: 15-14 (Paterna), 15-15 (Riba-roja de Túria), 15-16 (Picassent), 15-16A (Llombai), 15-17 (Carlet), 15-18 (Alzira), 15-19 (l'Alcúdia de Crespins) i 15-20A (Ontinyent).
  
Els termes municipals afectats pel traçat i les seues instal·lacions auxiliars són: Paterna, Manises, Riba-roja de Túria, Loriguilla, Quart de Poblet, Aldaia, Chiva, Torrent, Picassent, Montserrat, Llombai, Alfarp, Catadau, Carlet, Benimodo, l'Alcúdia, Guadassuar, Alzira, Alberic, Gavarda, Antella, Cotes, Càrcer, Sellent, Rotglá y Corberá, Llanera de Ranes, Xàtiva, Cerdà, Canals, Vallés, l'Alcúdia de Crespins, Montesa, Aielo de Malferit, Albaida, Agullent i Ontinyent.
  
L'estudi d'impacte ambiental inclou còpies dels plans de traçat (a escala 1:10.000) amb les afectacions: cursos d'aigua, vegetació, vies pecuàries, sòl, etc. Es fa notar que aquestes afectacions es veuen reduïdes al discórrer amb caràcter general a 4 metres de la canonada existent, identificant i valorant, no obstant això, els impactes del traçat: alteració del relleu en punts amb pendents acusades, erosió i compactació de sòls, afectacions a cursos hídrics, a la vegetació natural, tant de ribera com de forest mediterrani, a la fauna, al paisatge i a elements arqueològics.
  
D'aquesta forma s'indiquen les mesures preventives, minimitzadores i correctores, entre les quals cal destacar les següents:
  
- Inspecció detallada en les zones de major riquesa faunística i/o florística, després de l'inici de les obres.
  
- Prospecció arqueològica superficial i investigació de l'inventari arqueològic específic de la zona en aquelles variants locals respecte del traçat inicial.
  
- Utilització de pista restringida en què la vegetació siga d'elevat valor.
  
- En l'encreuament de barrancs: elecció del punt de pas que supose una afectació mínima sobre la morfologia del llit, la vegetació ripícola i fauna associada.
  
- S'efectuarà un projecte de mesures correctores per a la revegetació de la totalitat de l'àrea afectada.
  
Vist que la Subdelegació a València de l'Àrea d'Indústria i Energia del Ministeri d'Indústria, Comerç i Turisme, va remetre una còpia de la separata per a la sol·licitud de permisos, amb plans del traçat i descripció general del projecte, així com l'expedient d'informació pública del projecte.
  
Es resumeix a continuació el contingut de les al·legacions efectuades durant el període d'informació pública que tenen caràcter ambiental:
  
- Ajuntament de l'Alcúdia de Crespins: el traçat discorre travessant el riu Santos, el llit del qual i el terreny que el voreja està qualificat per les normes subsidiàries municipals com de protecció de paisatge i vista d'interès i proteccions a llits, sent necessari reposar-hi sòl i flora afectats.
  
- Ajuntament de Sellent: el traçat discorre travessant el riu Santos, el llit i vores del qual estan qualificats per les normes subsidiàries municipals com de protecció paisatgística, per la qual cosa caldrà restaurar-los, amb la prohibició d'utilitzar espècies arbòries que no harmonitzen amb la flora típica de la zona.
  
- Ajuntament de Paterna: atès que el traçat discorre per sòl no urbanitzable i, en alguns casos, de protecció, caldrà aportar un estudi d'impacte ambiental i una declaració d'impacte ambiental formulada per la Conselleria de Medi Ambient.
  
- Ajuntament d'Antella: estudiar les modificacions necessàries en el traçat de la nova xarxa de forma que la superfície afectada de les parcel·les coincidisca tant com siga possible amb la de la primera fase de les obres. S'observa en el projecte que en ocasions la nova canonada dista més de 4 metres de l'existent, arribant a 15 metres, i per això s'al·lega que en tot el traçat la distància respecte a la canonada inicial de 4 metres siga uniforme en tot el traçat. Quan s'execute la nova canonada a 4 metres de distància de l'antiga, Enagas no posarà cap obstacle perquè es puga plantar una filera d'arbres en la línia coincident de les dues servituds, exactament a dos metres de distància de l'eix de cada canonada.
  
Vist que d'acord amb l'article 21 del Decret 162/1990, de 15 d'octubre, pel qual s'aprova el reglament per a l'execució de la Llei 2/1989, de 3 de març, d'Impacte Ambiental, la Conselleria de Medi Ambient va sotmetre l'estudi d'impacte ambiental al tràmit d'informació pública mitjançant inserció de l'anunci en el Diari Oficial de la Generalitat Valenciana número 3.310, de 18 d'agost de 1998.
  
Segons els certificats expedits pel cap del servei d'Assumptes Generals de la Conselleria de Medi Ambient i per la Secretaria de la Direcció Territorial d'aquesta a València, no es van produir al·legacions en el termini reglamentàriament establit.
  
Atés que l'eix de la canonada de desdoblament del gasoducte proposat discorre amb caràcter general a 4 metres de distància de la canonada existent, i que sobre aquest traçat es va formular una declaració d'impacte ambiental favorable mitjançant la Resolució de la Direcció General de Qualitat Ambiental, de data 23 de febrer de 1994 (DOGV núm. 2.270, de 19 de maig de 1994).
  
Atés, no obstant això, que el desdoblament ha retardat els treballs de restauració de la superfície afectada per la instal·lació de la primera conducció a la conclusió de la instal·lació de la segona canonada i que, a més, generarà un efecte negatiu de major intensitat, respecte de la instal·lació d'un sola canonada de major diàmetre (solució executada en el tram corresponent al tram d'Ontinyent a Callosa).
  
Atés que l'estudi d'impacte ambiental no assumeix aquelles mesures protectores i/o correctores que en la declaració d'impacte ambiental de la conducció principal i diversos brancs s'imposaren com a condicionants i l'efectivitat dels quals ha sigut comprovada (ex.: preparació de la pista de treball en sòls desenvolupats sobre material original consolidat...), ni els resultats obtinguts en les diferents àrees en què s'han efectuat treballs de revegetació.
  
Atés que el projecte examinat constitueix una dels supòsits fàctics en què resulta preceptiva la formulació d'una declaració d'impacte ambiental, prèvia a la resolució administrativa que s'adopte per a l'aprovació definitiva d'aquell, segons els desprèn de l'article 5 de la Llei d'Impacte Ambiental i concordants del seu reglament.
  
Vist que en l'expedient s'han observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'Impacte Ambiental; en la Llei 2/1989, de 3 de març, de la Generalitat Valenciana i en la resta de disposicions que hi són d'aplicació.
  
Vist que l'article 5 del Decret 162/1990, de 15 d'octubre, de la Consell de la Generalitat Valenciana, pel qual s'aprova el reglament per a l'execució de la Llei 2/1989, d'Impacte Ambiental, atribueix la competència a l'òrgan ambiental, per a les declaracions d'impacte ambiental dels projectes a què s'aplique aquesta llei.
  
Vist que el Reglament Orgànic i Funcional de la Conselleria de Medi Ambient, aprovat pel Decret 36/1997, de 26 de febrer, del Consell de la Generalitat Valenciana, atribueix a la Direcció General per al Desenvolupament Sostenible la competència per a la tramitació i formulació de la declaració d'impacte ambiental.
  
Per tot això i fent ús de les facultats que tinc legalment atribuïdes, formule la següent:
  
Declaració d'impacte ambiental
  
Primer
  
Estimar acceptable, només als efectes ambientals, el Projecte del Gasoducte València-Alacant, Desdoblament del Tram I (Paterna-Ontinyent), el promotor del qual és Enagas, SA, sempre que es complisquen els condicionants següents, a més del que s'imposa en l'estudi d'impacte ambiental, sempre que no entre en contradicció amb aquells:
  
1. Enagas, SA, haurà de comunicar a aquesta Direcció General, l'inici i final de les obres d'instal·lació del gasoducte, així com dels treballs de restauració i revegetació.
  
2. Respecte al préstec de materials, platges d'abassegament, dipòsits de materials, parcs de maquinària i zones d'abocadors, es compliran els condicionants imposats en la Resolució de Declaració d'Impacte Ambiental de data 23 de febrer de 1994 (DOGV núm. 2.270, de 19 de maig de 1994) per al traçat del gasoducte entre Paterna i Callosa de Segura (punts 4, 5 i 6).
  
3. Respecte a l'afectació al patrimoni historicoartístic haurà de complir el que s'indica en les mesures preventives de l'estudi d'impacte ambiental, així com els condicionants imposats en la Declaració d'Impacte Ambiental de data 23 de febrer de 1994 (DOGV núm. 2.270, de data 19 de maig de 1994), per al traçat del gasoducte entre Paterna i Callosa de Segura (punt 7). En tot cas, haurà de complir el que es disposa en la Llei 4/1998, d'11 de juny, de la Generalitat Valenciana, del Patrimoni Cultural Valencià.
  
4. La possible aparició de coves o simes durant l'obertura de la pista de treball, haurà de ser comunicada immediatament a aquesta Direcció General, per tal que puguen ser inspeccionades, atesa la seua condició d'espais naturals protegits mitjançant l'article 16 de la Llei 11/1994, de 27 de desembre, de la Generalitat Valenciana.
  
5. Qualsevol nova posició per a instal·lacions complementàries distintes de les ja aprovades en anteriors declaracions d'impacte ambiental: 15-14 (Paterna), 15-15 (Riba-roja de Túria), 15-16 (Picassent), 15-16A (Llombai), 15-17 (Carlet), 15-18 (Alzira), 15-19 (l'Alcúdia de Crespins) i 15-20A (Ontinyent), i que es plantegen amb posterioritat a la present declaració d'impacte ambiental, requeriran l'aprovació d'aquesta Direcció General.
  
6. Enagas efectuarà un control i seguiment, del qual es mantindrà informada aquesta Direcció General, de la restauració i revegetació, així com del compliment dels condicionants per a l'obertura de la pista, en especial pel que fa a l'amplària d'aquesta al travessar terrenys naturals.
  
7. Se sotmetran a estimació o declaració d'impacte ambiental totes aquelles instal·lacions complementàries no recollides en l'estudi d'impacte ambiental i que en aplicació de la vigent legislació d'impacte ambiental així ho requerisquen.
  
8. S'elaborarà un pla d'emergències en què s'estudien els possibles accidents, els avisos a realitzar als centres d'emergències i les actuacions a desenvolupar, en especial pel que fa a les zones del traçat que discorren per terreny forestal o pròximes a nuclis de població.
  
9. Obertura de la pista de treball.
  
9.1. L'amplària de la pista de treball, en aquelles zones en què s'afecte vegetació natural, serà la de pista restringida, de 16 metres, de forma que es reduïsca al màxim possible l'afectació a la vegetació natural.
  
9.2. En les àrees naturals o cultivades en què apareguen sòls amb una profunditat efectiva superior als 50 centímetres, i en pendents superiors al 25%, l'obertura de la pista es realitzarà segons el que s'especifica en l'estudi d'impacte ambiental.
  
9.3. En la resta d'àrees afectades pel gasoducte, en què es presenten sòls limitats en profunditat per roca mare consolidada, es procedirà d'acord amb els següents criteris:
  
- L'aclariment i esbrossada de l'àrea corresponent a la pista de treball es realitzarà eliminant únicament i exclusivament la part aèria de la planta, mitjançant el mètode d'esbrossada. En aquelles zones del traçat en què el sòl tinga un espessor inferior a 10 centímetres o siga inexistent, i l'estructura de la vegetació ho permeta, no es procedirà a cap esbrossada, i es permetrà el pas de la maquinària sobre la vegetació existent.
  
- En qualsevol cas, el condicionament de la pista es realitzarà sense retirada de la capa superficial (10-20 cm proposats en el projecte) del perfil del sòl, aportant material procedent de la mateixa obra únicament en el cas que resultara imprescindible per a l'accessibilitat de la maquinària.
  
9.4. Les restes vegetals que s'hagueren eliminat per a l'obertura de la pista de treball seran triturades, emmagatzemades i degudament tractades per a usar-les posteriorment en la fase de restauració.
  
9.5. Quan les obres afecten àrees amb un risc elevat d'incendis forestals i, en general en totes les zones amb vegetació natural, s'hauran d'extremar les mesures de precaució per a evitar risc d'incendis naturals, complint les recomanacions de caràcter general emeses respecte d'això per la Conselleria de Medi Ambient, les quals seran aplicables tant als treballs pròpiament dits, com al personal de l'obra. Aquestes mesures poden incloure, en el cas de condicions climàtiques excepcionals i per a àrees especialment sensibles, la paralització temporal de determinats treballs, com l'ús d'explosius. En qualsevol cas, queden expressament prohibits:
  
- La crema de materials residuals o de rebuig.
  
- L'emmagatzematge o transport de materials combustibles en parcel·les adjacents a zones de vegetació natural.
  
10. Preparació del terreny per a la restauració.
  
10.1. Respecte dels tractaments de descompactació:
  
L'escarificació es restringirà als terrenys indicats en el punt 9.2.
  
En les àrees especificades en el punt 9.3, i sempre que l'aportació de terra per a l'obertura de la pista no siga significatiu, el tractament de descompactació serà manual i es limitarà als punts en què es procedirà a l'obertura de clots per a la posterior plantació.
  
10.2. Finalitzada la descompactació a què s'al·ludeix en el punt anterior, les restes vegetals prèviament eliminades s'estendran sobre el terreny afectat per les obres.
  
10.3. Durant el període transcorregut entre l'acabament de les obres i l'inici de la revegetació es prendran les mesures necessàries per a evitar pèrdues de sòl i de les seues característiques que permetran la implantació de la vegetació.
  
11. Restauració i revegetació.
  
La restauració i revegetació s'efectuarà tant de la zona que va ser afectada pel traçat del gasoducte ja existent, com de la zona afectada per l'actual traçat del desdoblament del gasoducte, sent necessari, en ambdós casos, complir els següents condicionants:
  
11.1. S'haurà de presentar davant aquesta Direcció General, per a l'aprovació, un projecte de restauració. S'hi inclourà la revegetació a efectuar (sembres i plantacions, mètode, èpoques, espècies a utilitzar, percentatges, regs de plantació, etc.), així com aquelles altres mesures que es consideren necessàries per a evitar els processos erosius i la integració de l'actuació en el paisatge. En l'elaboració del projecte s'haurà d'aprofitar l'experiència acumulada en la revegetació dels diferents brancs del gasoducte.
  
11.2. Per a l'elecció de les dates en què es durà a terme la revegetació es tindrà en compte el període òptim per a dur a terme les plantacions amb les màximes garanties de viabilitat. En cap cas es duran a terme abans del mes d'octubre ni després del mes de febrer.
  
11.3. Les espècies a utilitzar en la revegetació seran les següents:
  
Quercus ilex sp. rotundifolia
  
Pistacia lentiscus
  
Rhamnus lycioides
  
Rhamnus alaternus
  
Quercus coccifera
  
Phillyrea angustifolia
  
Juniperus oxycedrus sp. oxycedrus
  
Chamaerops humilis
  
Pinus halepensis
  
Ceratonia siliqua
  
Olea europaea var. sylvestris
  
En les localitzacions ombrívoles i de major humitat edàfica s'utilitzaran també:
  
Arbutus unedo
  
Fraxinus ornus
  
Viburnum tinus
  
Myrtus communis
  
Pistacia terebinthus
  
En localitzacions amb afloraments rocosos s'utilitzarà també:
  
Juniperus phoenicea
  
En les vores de barrancs o rius s'utilitzaran fonamentalment espècies típiques d'aquestes zones: Nerium oleander, Tamarix sp., Salix sp., etc., precisant el projecte de restauració les espècies a utilitzar depenent de les característiques del llit.
  
En el projecte de restauració es determinaran els percentatges de cada una de les espècies d'acord amb la vegetació potencial de la zona i de les característiques fisonòmiques de la vegetació en cada tram (màquia, carrascar, matoll arbrat). No obstant això, independentment de la fase de desenvolupament de la vegetació (matoll, màquia, etc.) es potenciaran les espècies característiques de les últimes etapes de la successió vegetal enfront de les espècies de les primeres etapes (per exemple: Quercus ilex sp. rotundifolia enfront de Pinus halepensis).
  
Respecte a la densitat de plantació, aquesta serà tal que, com a màxim, la distància entre plantes en una línia siga d'1,5 metres i la separació entre línies d'1,5 metres, disposant les plantes a portell.
  
11.4. Les plantes que s'utilitzaran per a la revegetació seran d'una o dues sabes i no superaran els 50 cm d'alçària, amb l'excepció del gènere Salix i altres espècies de ribera propagades per estaca, les quals no superaran els 100 centímetres. L'origen d'aquestes plantes serà preferiblement pròxim al lloc en què seran replantades, sent rebutjada en tot cas la introducció de subespècies, varietats o races originades en jardineria o distintes de les autòctones.
  
Atesa la dificultat que pot presentar trobar plantons d'algunes de les espècies esmentades, se'n preveurà l'encàrrec amb temps als vivers perquè els desenvolupen.
  
Segon
  
Notificar a les persones interessades que contra la present resolució, per ser un acte de tràmit que no posa fi al procediment ni produeix indefensió, no s'hi pot interposar cap recurs; sense perjudici d'utilitzar els mitjans que en defensa del seu dret estimen pertinents.
  
Tercer
  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el reglament per a l'execució de la Llei 2/1989, de 3 de març, d'Impacte Ambiental.